KOMISIJOS DIREKTYVA 2004/105/EB
2004 m. spalio 15 d.
nustatanti oficialių fitosanitarinių sertifikatų ar fitosanitarinių sertifikatų reeksportui, pateikiamų iš trečiųjų šalių įvežant Tarybos direktyvoje 2000/29/EB išvardytus augalus, augalinius produktus ar kitus objektus, pavyzdžius
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 13a straipsnio 4 dalies a punktą,
kadangi:
(1)
Pagal Direktyvos 2000/29/EB nuostatas su joje išvardytais augalais, augaliniais produktais ar kitais objektais iš trečiųjų šalių turi būti pateikiami oficialūs „fitosanitarijos sertifikatai“ arba „fitosanitarijos sertifikatai reeksportui“ (toliau - sertifikatai).
(2)
Jungtinių Tautų Maisto ir žemės ūkio organizacijos (FAO) 1951 m. gruodžio 6 d. priimtos Tarptautinės augalų apsaugos konvencijos (TAAK) priede pateikiami standartinio teksto ir formato sertifikatų pavyzdžiai, kuriais reikia remtis rengiant ir išduodant sertifikatus.
(3)
1979 m. ir 1997 m. TAAK buvo gerokai pakeista. Priėmus šiuos pakeitimus buvo patvirtinti skirtingi sertifikatų, pateikiamų su augalais, augaliniais produktais ir kitais objektais, vežamais tarptautiniais maršrutais, pavyzdžiai.
(4)
Nors 1997 m. atlikti TAAK pakeitimai dar neįsigaliojo, pagal FAO konferencijos dvidešimt devintosios sesijos Rezoliuciją 12/97 yra numatyta alternatyva, kad TAAK pasirašiusios šalys, pripažįstančios iš dalies pakeistus sertifikatus, gali juos naudoti savo nuožiūra. Paaiškėjo, kad daugelis TAAK pasirašiusių šalių jau naudoja sertifikatus, pagrįstus TAAK (su 1997 m. pakeitimais) priede nurodytais pavyzdžiais.
(5)
Būtina nustatyti sertifikatų, pateikiamų su augalais, augaliniais produktais arba kitais objektais jų įvežimui į Bendriją, pavyzdžius.
(6)
Nacionalinės augalų apsaugos organizacijos paprastai pasirūpina didelėmis sertifikatų atsargomis. Pereinamuoju laikotarpiu verta nustatyti sertifikatų naudojimo taisykles remiantis TAAK (su 1979 m. pakeitimais) priede pateiktais pavyzdžiais.
(7)
Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Direktyvos 2000/29/EB 13 straipsnio 1 dalies ii punkto tikslais valstybės narės priima oficialius „fitosanitarinius sertifikatus“ arba „fitosanitarinius sertifikatus reeksportui“ (toliau - sertifikatai), kurie pateikiami iš Tarptautinę augalų apsaugos konvenciją (TAAK) pasirašiusių trečiųjų šalių įvežant augalus, augalinius produktus ir kitus objektus, išvardytus Direktyvos 2000/29/EB V priedo B dalyje, ir kurie išduodami pagal I priede nurodytus pavyzdžius.
2. Valstybės narės patvirtina 1 dalyje nurodytus sertifikatus tik tuomet, jeigu jie yra užpildyti laikantis Jungtinių Tautų Maisto ir žemės ūkio organizacijos Tarptautinio fitosanitarinių priemonių standarto Nr. 12 dėl fitosanitarinių sertifikatų gairių.
2 straipsnis
Valstybės narės iki 2009 m. gruodžio 31 d. patvirtina sertifikatus, išduotus pagal II priede pateiktus pavyzdžius.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. gruodžio 31 d., įgyvendina šią direktyvą. Jos nedelsdamos pateikia Komisijai tokių nuostatų tekstus ir tokių nuostatų bei šios direktyvos koreliacijos lentelę.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2004 m. spalio 15 d.